
ההצגה  "בנוגע לציפור" בהפקת תיאטרון הנפש
ההצגה "בנוגע לציפור" נולדה ממפגש בין פעילי עמותת אפי – אספרגר ישראל, לבין אנשי תיאטרון הנפש. בתיאטרון הקשיבו לחוויותיהם ולסיפוריהם של הורים לבנים ובנות עם תסמונת אספרגר, הבינו את ההתמודדות היומיומית של ילדיהם עם העולם הסובב אותם והחליטו שמן הראוי לספר את סיפורם ולפתוח בפני הצופים פתח לעולמם הייחודי.
במרכז ההצגה עומד נער עם תסמונת אספרגר שמבקש להצטדק בפני חבריו לכיתה על התנהגותו יוצאת הדופן, ולהסביר להם את אופן החשיבה השונה שלו הגורם לו להסתבך במצבים שמכעיסים את כולם.  המחזה שנכתב על יד ניצן כהן, אב לבן עם התסמונת, מציג ברגישות רבה את אישיותו המיוחדת של הנער, את עולמו הפנימי, את הקשיים שהוא חווה ואת שאיפתו לקשר חברתי משמעותי ולקבלה. כהורים לילדים עם אספרגר צפינו בהצגה בהתרגשות.  הזדהינו עם עולמו של הנער שחוויותיו וקשייו הזכירו לנו מצבים דומים שעברו על ילדינו.
תסמונת אספרגר היא מגבלה נוירולוגית התפתחותית המתבטאת בעיקר בקשיים ביצירת קשרים בינאישיים וחברתיים. אנשים עם התסמונת הם נבונים, עם יכולות מילוליות טובות וזיכרון מעולה לפרטים, אך הם מתקשים בהבעת רגשות, בפענוח קודים חברתיים ובהבנת תקשורת לא מילולית.
הם נאיביים ומתקשים להסתגל למצבים חדשים ולשינויים. כל אלה מביאים לכך שבמקרים רבים הם מגיבים לסיטואציות שאינם מבינים באופן מוגזם ובלתי הולם ונתפסים על ידי החברה ה"נורמטיבית" כשונים ומוזרים והופכים להיות דחויים ובודדים.
יחד עם זאת, לאנשים עם התסמונת רצון עז להשתלב בחברה הנורמטיבית ובכל מערכות החיים, ומכאן החשיבות הרבה של העלאת המודעות לתסמונת והבנתה בקרב הקהל הרחב ובעיקר בקרב חברת הילדים בבית הספר שעלולה לנהוג באכזריות  בילד יוצא הדופן והבלתי מובן.
אנחנו מאמינים שההצגה "בנוגע לציפור" עושה שירות חשוב לציבור המתמודד עם התסמונת והן לחברה הסובבת אותם מפני שהיא מאפשרת הבנה, שהיא תנאי ראשון לקליטה וקבלה.

